Diari Oficial de la Generalitat Valenciana


Sumari del DOGV 5501, del 30-04-2007 (2007/4688)

Informació pública del concurs per a la selecció d'agent urbanitzador per al desenvolupament de les unitats d'execució 2 i 3 del sector número 4 de Masalavés (València), i publicació de les bases específiques reguladores del programa.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5501

Data del DOGV
:   30-04-2007

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2007/4688


Data del document
:   10-04-2007

Organisme emissor
:   Ullals Urba, SL

Tipus de document
:   Anunci

Descriptors 

:   * Massalavés
    * contracte d'obres
    * pla d'urbanisme

La mercantil Ullals Urba, SL, va presentar davant l'Ajuntament de Masalavés, el 28 de juny de 2006, la sol·licitud d'iniciació del Programa d'Actuació Integrada de les Unitats d'Execució número 2 i 3 del Sector 4 de Sòl Urbanitzable de Masalavés. El 3 d'agost de 2006 va tornar a presentar davant l'Ajuntament el Projecte Tècnic del Programa de l'Actuació Integrada, i va sol·licitar la iniciació del procediment de programació. El 6 de març de 2007 va sol·licitar novament a l'Ajuntament que procedira sense més dilació a l'aprovació plenària de l'inici del procediment de programació, d'acord amb la sol·licitud presentada per Ullals Urba, SL. En este escrit es va advertir que si en el termini de 15 dies l'Ajuntament no adoptara l'acord, tenint en compte que han transcorregut els tres mesos establits en la Llei Urbanística Valenciana (LUV), s'entendria aplicable l'article 282 del Reglament d'Ordenació i Gestió Territorial i Urbanística, en virtut del qual el silenci administratiu té caràcter positiu en transcórrer tres mesos des de la sol·licitud. El precepte esmentat habilita el promotor per a publicar a través dels seus propis mitjans l'inici del concurs, incloent-hi les bases particulars que han de regir la licitació.  
En conseqüència, i a l'empara de l'article 282 del reglament esmentat, esta societat, fent exercici del seu dret, procedix a publicar l'anunci d'inici del procediment de programació, d'acord amb les condicions que a continuació s'indiquen.  
1. Poder adjudicador.  
1.1. Denominació oficial i adreça.  
Ajuntament de Masalavés, carrer de València, número 12, ent., 46930 Masalavés (València). Telèfon: 538 392 324. Fax: 394 779 874.  
1.2. Adreça per a obtindre informació.  
La indicada anteriorment.  
2. Objecte del contracte.  
2.1. Denominació.  
Concurs per a la selecció d'agent urbanitzador per al desenvolupament de les unitats d'execució 2 i 3 del sector número 4 de sòl urbanitzable de Masalavés.  
2.2. Descripció.  
Les unitats d'execució la programació de les quals s'insta tenen les superfícies següents: UE 2, 31.360,867 m². UE 3, 60.299,02 m². Es tracta d'un àmbit delimitat a l'est per la carretera nacional 340, i a l'oest per la A-7.  
2.3. Lloc on es realitzarà l'obra.  
El descrit en el punt anterior.  
2.4. Nomenclatura, classificació CPV.  
10811444.  
2.5. Durada del contracte i termini d'execució.  
S'establixen els següents terminis màxims:  
- En el termini d'un mes des de la notificació de l'acord d'aprovació i adjudicació del programa a l'adjudicatari, es procedirà a la formalització en un document administratiu del contracte per al desenvolupament i execució del programa d'actuació integrada.  
- En el termini de cinc mesos des de la firma del contracte, es presentarà el projecte de reparcel·lació corresponent a la totalitat de l'actuació integrada.  
- Les obres d'urbanització s'iniciaran en el termini de sis mesos des que se signe l'acord d'aprovació definitiva de la reparcel·lació.  
- Les obres d'urbanització s'executaran en el termini màxim de dos anys des del seu inici.  
- Les obres d'edificació es podran executar simultàniament a les d'urbanització.  
3. Informació de caràcter jurídic, econòmic, financer i tècnic.  
3.1. Dipòsits i garanties.  
Els qui desitgen participar en el procediment de licitació hauran de constituir, en la forma i als efectes establits en el Text Refós de la Llei de Contractes de les Administracions Públiques (TRLCAP), una garantia provisional equivalent al 2% de l'estimació aproximada de les càrregues del programa.  
La garantia definitiva, que cal constituir en la forma i als efectes establits en el TRLCAP, s'establix en un 10% del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en el termini màxim de 15 dies comptadors des de la notificació de l'acord d'aprovació i adjudicació del programa.  
3.2. Condicions de participació.  
Podran ser urbanitzadors i promoure el present programa totes les persones naturals o jurídiques, espanyoles o estrangeres, que tinguen plena capacitat d'obrar, segons la legislació que li és aplicable, siguen o no propietaris dels terrenys afectats, i complisquen les condicions de solvència econòmica i financera, tècnica i professional, exigibles segons les bases generals que han de regir el programa.  
En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les establides en l'article 20 del TRLCAP.  
3.3. Proposicions. Terminis i documents que s'han d'aportar.  
Els qui desitgen prendre part en la licitació hauran de presentar al Registre General de l'Ajuntament de Masalavés, i en horari de 08.30 a 14.30 hores, de dilluns a divendres, les seues proposicions en idioma espanyol i ajustades al model establit en les bases particulars.  
El termini per a sotmetre a informació pública les proposicions serà de tres mesos, comptadors des de la data de l'enviament de l'anunci de concurs al Diario Oficial de la Unión Europea, la qual cosa es va efectuar el dia 5 d'abril de 2007. El termini per a presentar a l'Ajuntament l'alternativa tècnica i les proposicions serà de dos mesos més.  
Si l'últim dia del termini de presentació de proposicions coincidix en dissabte, diumenge o festiu, el termini es prolongarà fins al següent dia hàbil.  
Documentació que cal presentar:  
- Alternativa tècnica. Contindrà la documentació següent:  
A) L'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit del programa.  
B) Àmbit de l'actuació integrada.  
C) Justificació del compliment de les condicions d'integració de l'actuació amb l'entorn.  
D) Existència o no d'una agrupació d'interés urbanístic i, si escau, estatuts i acords socials d'esta agrupació.  
E) Terminis que es proposen per al desenvolupament de l'actuació integrada, i es determinarà tant el corresponent a les obres d'urbanització com a les obres d'edificació dels solars resultants.  
F) Projecte d'urbanització, i es determinarà tant el corresponent a les obres d'urbanització com a les obres d'edificació.  
G) Enunciat dels objectius complementaris que es proposen, d'acord amb l'article 124.2 de la Llei Urbanística Valenciana, amb indicació expressa, si escau, dels compromisos d'edificació simultània a la urbanització que estiga disposat a assumir per damunt del mínim legal.  
H) Mesures de control de qualitat i compliment de les normes de qualitat ambiental, si escau.  
I) Inventari preliminar de construccions, plantacions i instal·lacions la demolició, la destrucció o l'eradicació de les quals exigisca la urbanització.  
J) Estimació preliminar i general d'aquelles despeses d'urbanització variables l'import de les quals, fins i tot sent-ne repercutible als propietaris, no es puga determinar per la concurrència d'ofertes.  
- Proposició juridicoeconòmica.  
1. Haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i dels propietaris i, en particular, la modalitat de retribució al promotor, i informació suficient que permeta als propietaris conéixer les conseqüències econòmiques que comporte per a ells la proposta de retribució.  
B) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes amb garantia real inscrita al Registre de la Propietat, al compliment de les obligacions pròpies d'este urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
C) Full resum de les dades econòmiques rellevants, segons el model que s'aprove reglamentàriament.  
2. La proposició juridicoeconòmica inclourà la documentació necessària per a determinar amb claredat les magnituds econòmiques del programa, i diferenciarà els aspectes següents:  
A) Pressupost de licitació de l'obra d'urbanització, amb l'abast establit en l'article 168.1 LUV.  
B) Cost de projectes. Cost de redacció i direcció dels projectes tècnics, especificant-ne cada projecte, a què fa referència l'article 168.1.c LUV.  
C) Despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
D) Benefici empresarial de l'urbanitzador, calculat en un percentatge de la suma dels conceptes expressats en els apartats anteriors que, en cap cas, podrà superar el 10%.  
E) Càrregues d'urbanització que l'urbanitzador es compromet a repercutir com a màxim als propietaris afectats.  
F) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a l'esmentada modalitat de retribució.  
G) Preu del sòl a efectes de canvi.  
H) Finançament: condicions oferides per l'urbanitzador per al pagament de les quotes d'urbanització  
- Altres documents.  
Les propostes de programa hauran d'anar acompanyades, en sobre a banda, dels documents següents:  
A) Aquells que acrediten la personalitat jurídica del concursant i, si procedix, la seua representació.  
B) Els documents que acrediten els requisits de solvència tècnica, professional, econòmica i financera, d'acord amb el que s'ha exigit en les bases particulars.  
C) Declaració responsable de no trobar-se sotmés en cap de les prohibicions per a contractar establides per la legislació reguladora de la contractació administrativa, i incloure expressament la circumstància de trobar-se al corrent en el compliment de les obligacions tributàries i amb la Seguretat Social.  
D) Resguard acreditatiu de la garantia provisional.  
E) Els concursants estrangers hauran d'adjuntar una declaració de sotmetiment exprés a la jurisdicció de jutjats i tribunals espanyols de qualsevol orde, per a totes les incidències que pogueren sorgir durant el procediment.  
F) Declaració jurada o acta notarial, acreditativa d'haver-se practicat o intentat practicar els avisos a què es referix l'article 134.4 LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos extrems, així com del sotmetiment a informació pública dels documents de l'alternativa tècnica i el seu resultat, mitjançant l'aportació de la corresponent acta notarial.  
Cada concursant no podrà presentar més d'una proposició. Tampoc podrà subscriure cap proposta en unió temporal amb altres, si ho ha fet individualment, o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
Només s'admeten variants sobre les prescripcions que cal respectar en la redacció del projecte de les obres d'urbanització.  
Les proposicions presentades per cada concursant hauran de distingir clarament, i incloure en sobres separats, la documentació que corresponga a l'alternativa tècnica, a la proposició juridicoeconòmica i a la indicada en altres documents.  
3.4. Capacitat econòmica i financera. Documents que s'han d'aportar.  
- Solvència econòmica i financera de l'urbanitzador.  
1. La justificació de la solvència econòmica i financera de l'urbanitzador s'acreditarà per un o alguns dels mitjans següents:  
A) Informe d'institucions financeres o, si procedix, justificant l'existència d'una assegurança d'indemnització per riscos professionals.  
B) Si es tracta de persones jurídiques, presentació dels comptes anuals, o d'extracte d'estos, en el cas en què la publicació d'estos comptes siga obligatòria en la legislació del país on l'aspirant estiga establit.  
C) Declaració sobre el volum global de negocis i sobre el volum de negocis relacionat amb el desenvolupament i la promoció d'actuacions semblants a la present, i que correspondrà com a màxim als tres últims exercicis.  
2. Si per raons justificades l'urbanitzador no estiguera en condicions de presentar les referències sol·licitades per este ajuntament, podrà acreditar la seua solvència econòmica i financera per mitjà de qualsevol altre document que l'administració considere suficient, i es podrà basar en la solvència d'altres entitats, amb independència dels vincles jurídics que hi tinguen establits. A estos efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
3. La justificació de la solvència econòmica i financera de les agrupacions d'interés econòmic, unions temporals d'empreses i altres agrupacions de persones naturals o jurídiques que decidisquen concórrer conjuntament al concurs, es podran basar en els requisits de solvència, almenys, d'un dels seus membres.  
- Solvència tècnica i professional.  
1. La justificació de la solvència tècnica i professional de l'urbanitzador s'acreditarà per un o alguns dels mitjans següents:  
A) Presentació d'una relació dels programes d'actuació integrada promoguts i gestionats pel concursant.  
B) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.  
C) Titulacions acadèmiques i professionals del personal de direcció de l'urbanitzador.  
D) Declaració que indique la mitjana anual de personal, amb mesurament, si escau, del grau d'estabilitat en l'ocupació i la plantilla del personal directiu durant els tres últims anys.  
E) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
F) Declaració de les mesures adoptades per a contractar la qualitat durant el desplegament i execució del programa d'actuació integrada, incloent-hi els mitjans d'estudi i investigació de què es dispose.  
G) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no està en condicions de presentar les referències sol·licitades, podrà acreditar-ne la solvència tècnica i professional basant-se en la solvència d'altres entitats, amb independència dels vincles jurídics que hi tinguen establits, i haurà de demostrar en este cas que comptarà amb els mitjans necessaris per a l'execució del programa, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses i altres agrupacions de persones naturals o jurídiques que decidisquen concórrer conjuntament al concurs, es podran basar en els requisits de solvència, almenys, d'un dels seus membres.  
4. Procediments.  
4.1. Tipus de procediment.  
Obert.  
4.2. Criteris d'adjudicació.  
Es valoraran de forma independent l'alternativa tècnica i la proposició juridicoeconòmica, d'acord amb els criteris continguts al plec de bases particulars i els seus annexos.  
5. Informació addicional.  
- Regixen les bases generals publicades com a annex del Reglament d'Ordenació i Gestió Territorial i Urbanística de la Comunitat Valenciana, publicat en el Diari Oficial de la Generalitat número 5264, de 23 de maig de 2006, a la publicació del qual ens remetem per a evitar reiteracions supèrflues.  
- Igualment regixen el present concurs les bases particulars per a la selecció i adjudicació del programa d'actuació integrada, aprovades per l'Orde del conseller de la Conselleria de Territori i Habitatge de la Generalitat Valenciana, de data 13 de desembre de 2006, i publicades en el Diari Oficial de la Generalitat número 5408, de 15 de desembre de 2006.  
- Amb data 5 d'abril de 2007, s'ha produït l'enviament de l'anunci del concurs al Diario Oficial de la Unión Europea.  
- Model de proposició que han de presentar les persones interessades.  
Proposició  
"(Nom i cognoms)...   
Major d'edat, veí ...  
Amb el DNI ...  
Actuant en nom propi (o en representació d) ...  
Amb domicili social a ...  
EXPOSA:  
Que assabentat de les bases particulars que regixen l'adjudicació del Programa d'Actuació Integrada de les Unitats d'Execució número 2 i 3 del Sector número 4 de Masalavés, presenta la documentació següent:  
\* Alternativa tècnica, composta d: ...  
- Proposició juridicoeconòmica.  
- Documents específics.  
Per la qual cosa,  
SOL·LICITA  
Siga admesa a tràmit la documentació que s'hi adjunta.  
Lloc i data, nom, firma i rúbrica".  
València, 10 d'abril de 2007.- L'apoderat d'Ullals Urba, SL: Manuel Sánchez Molina.